31991L0322
L 177/22
JURNALUL OFÍCIAL AL UNIUNII EUROPENE
DIRECTIVA COMISIEI
din 29 mai 1991
privind stabilirea valorilor limită cu caracter orientativ prin aplicarea Directivei 80/1107/CEE a Consiliului privind protecția lucrătorilor împotriva riscurilor legate de expunerea la agenți chimici, fizici și biologici la locul de muncă
(91/322/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 80/1107/CEE a Consiliului din 27 noiembrie 1980 privind protecția lucrătorilor împotriva riscurilor legate de expunerea la agenți chimici, fizici și biologici la locul de muncă (1), modificată ultima dată prin Directiva 88/642/CEE (2) și, în special, articolul 8 alineatul (4) primul paragraf,
având în vedere avizul Comitetului consultativ pentru securitatea, igiena și protecția sănătății la locul de muncă,
întrucât articolul 8 alineatul (4) al treilea paragraf din Directiva 80/1107/CEE dispune ca valorile limită cu caracter orientativ să țină seama de evaluările experților bazate pe date științifice;
întrucât stabilirea acestor valori are ca obiectiv armonizarea condițiilor în acest domeniu, păstrându-se în același timp progresele realizate;
întrucât prezenta directivă constituie un element concret în cadrul realizării dimensiunii sociale a pieței interne;
întrucât valorile limită de expunere profesională trebuie să fie considerate ca un element important al abordării globale vizând protecția sănătății salariaților la locul de muncă;
întrucât o primă listă de valori limită de expunere profesională poate fi stabilită pentru agenții pentru care există valori limită similare în statele membre, dând prioritate agenților prezenți la locurile de muncă și care ar putea afecta sănătatea salariaților; întrucât această primă listă poate să fie stabilită pe baza datelor științifice existente, în ceea ce privește efectele asupra sănătății, cu toate că, pentru anumiți agenți, aceste date sunt foarte limitate;
întrucât, pe de altă parte, poate apărea necesitatea definirii valorilor limită de expunere profesională pentru perioade mai scurte, ținându-se seama de efectele datorate unei expuneri de scurtă durată;
întrucât o metodă de referință privind în special evaluarea expunerii și strategia de măsurare relativă la valorile limită de expunere profesională este propusă în Directiva 80/1107/CEE;
întrucât, având în vedere importanța obținerii unor măsurări fiabile ale expunerii în raport cu valorile limită de expunere profesională, poate fi necesar, în viitor, să se definească metode de referință corespunzătoare;
întrucât este necesar ca valorile limită de expunere profesională să fie cu regularitate examinate și revizuite dacă date științifice noi indică faptul că acestea sunt depășite;
întrucât, pentru anumiți agenți, este necesar să se ia în considerare în viitor toate căile de absorbție, inclusiv posibilitatea de penetrare cutanată, pentru a asigura cel mai bun nivel de protecție posibil;
întrucât măsurile prevăzute în prezenta directivă sunt conforme cu avizul Comitetului constituit în temeiul articolului 9 din Directiva 80/1107/CEE,
ADOPTĂ PREZENTA DIRECTIVĂ:
Articolul 1
Valorile limită cu caracter orientativ de care statele membre trebuie să țină seama în special atunci când se stabilesc valorile limită menționate la articolul 4 alineatul (4) litera (b) din Directiva 80/1107/CEE sunt enumerate în anexă.
Articolul 2
(1) Statele membre pun în aplicare dispozițiile necesare pentru a se conforma prezentei directive până la 31 decembrie 1993. Acestea informează imediat Comisia în această privință.
Atunci când statele membre adoptă aceste dispoziții, ele trebuie să conțină o trimitere la prezenta directivă sau să fie însoțite de o astfel de trimitere la data publicării lor oficiale. Metodele prin care se face o astfel de trimitere sunt hotărâte de către statele membre.
(2) Comisiei îi sunt comunicate de statele membre dispozițiile de drept intern pe care le adoptă în domeniul reglementat de prezenta directivă.
Articolul 3
Prezenta directivă se adresează statelor membre.
Adoptată la Bruxelles, 29 mai 1991.